Document ID: 32006R0249

ΚΑΝΟΝΙΣΜΌΣ (ΕΚ) αριθ. 249/2006 ΤΗΣ ΕΠΙΤΡΟΠΉΣ
της 13ης Φεβρουαρίου 2006
για την τροποποίηση των κανονισμών (ΕΚ) αριθ. 2430/1999, (ΕΚ) αριθ. 937/2001, (ΕΚ) αριθ. 1852/2003 και (ΕΚ) αριθ. 1463/2004 όσον αφορά τους όρους έγκρισης ορισμένων προσθέτων ζωοτροφών τα οποία ανήκουν στην ομάδα των κοκκιδιοστατικών και άλλων φαρμακευτικών ουσιών
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1831/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τις πρόσθετες ύλες που χρησιμοποιούνται στη διατροφή των ζώων (1), και ιδίως το άρθρο 13 παράγραφος 3,
Εκτιμώντας τα ακόλουθα:
(1)
Το άρθρο 13 παράγραφος 3 του κανονισμού (ΕΚ) αριθ. 1831/2003 προβλέπει δυνατότητα αλλαγής των όρων της άδειας που έχει χορηγηθεί σε πρόσθετη ύλη ύστερα από την υποβολή σχετικής αίτησης του κατόχου της άδειας.
(2)
Η χρήση του προσθέτου «υδροβρωμική αλοφουγινόνη 6 g/kg» («Stenorol»), που ανήκει στην ομάδα των «κοκκιδιοστατικών και άλλων φαρμακευτικών ουσιών», εγκρίθηκε για περίοδο δέκα ετών για τα κοτόπουλα που εκτρέφονται για ωοπαραγωγή με τον κανονισμό (ΕΚ) αριθ. 2430/1999 της Επιτροπής (2). Η άδεια που χορηγήθηκε συνδέθηκε με τον υπεύθυνο κυκλοφορίας του προσθέτου.
(3)
Η χρήση του προσθέτου «νατριούχος σαλινομυκίνη 120 g/kg» («Sacox 120»), που ανήκει στην ομάδα των «κοκκιδιοστατικών και άλλων φαρμακευτικών ουσιών», εγκρίθηκε για περίοδο δέκα ετών για τα κουνέλια προς πάχυνση με τον κανονισμό (ΕΚ) αριθ. 937/2001 της Επιτροπής (3). Η άδεια που χορηγήθηκε συνδέθηκε με τον υπεύθυνο κυκλοφορίας του προσθέτου.
(4)
Η χρήση του προσθέτου «νατριούχος σαλινομυκίνη 120 g/kg» («Sacox 120 microGranulate»), που ανήκει στην ομάδα των «κοκκιδιοστατικών και άλλων φαρμακευτικών ουσιών», εγκρίθηκε για περίοδο δέκα ετών για τα κοτόπουλα που εκτρέφονται για ωοπαραγωγή με τον κανονισμό (ΕΚ) αριθ. 1852/2003 της Επιτροπής (4). Η άδεια που χορηγήθηκε συνδέθηκε με τον υπεύθυνο κυκλοφορίας του προσθέτου.
(5)
Η χρήση του προσθέτου «άλας σαλινομυκίνης με νάτριο 120 g/kg» («Sacox 120 microGranulate»), που ανήκει στην ομάδα των «κοκκιδιοστατικών και άλλων φαρμακευτικών ουσιών», εγκρίθηκε για περίοδο δέκα ετών για τα κοτόπουλα προς πάχυνση με τον κανονισμό (ΕΚ) αριθ. 1463/2004 της Επιτροπής (5). Η άδεια που χορηγήθηκε συνδέθηκε με τον υπεύθυνο κυκλοφορίας του προσθέτου και αντικατέστησε την προηγούμενη άδεια κυκλοφορίας του εν λόγω προσθέτου που δεν συνδεόταν με κανένα συγκεκριμένο πρόσωπο.
(6)
Ο κάτοχος των αδειών, Hoechst Roussel Vet GmbH and Intervet International bv, υπέβαλε αιτήσεις βάσει του άρθρου 13 παράγραφος 3 του κανονισμού (ΕΚ) αριθ. 1831/2003 προτείνοντας να αλλάξει η επωνυμία του υπευθύνου κυκλοφορίας στην αγορά των προσθέτων που αναφέρονται στις αιτιολογικές σκέψεις 2 έως 5. Με την αίτηση υποβλήθηκαν στοιχεία που αποδείκνυαν ότι τα δικαιώματα κυκλοφορίας στην αγορά για τα πρόσθετα αυτά είχαν εκχωρηθεί στην Huvepharma nv με ισχύ από 1ης Αυγούστου 2005.
(7)
Η μεταβίβαση της άδειας ενός προσθέτου που συνδέεται με ένα πρόσωπο υπεύθυνο για την κυκλοφορία του στην αγορά σε άλλο πρόσωπο βασίζεται σε μια καθαρά διοικητική διαδικασία και δεν είχε ως αποτέλεσμα καινούργια αξιολόγηση των προσθέτων. Η Ευρωπαϊκή Αρχή για την Ασφάλεια των Τροφίμων ήταν ενημερωμένη για την αίτηση.
(8)
Για να μπορέσει η εταιρεία Huvepharma nv να εκμεταλλευθεί τα δικαιώματα κυριότητάς της, είναι απαραίτητο να αλλάξει αναλόγως το όνομα του προσώπου που είναι υπεύθυνο για την κυκλοφορία στην αγορά.
(9)
Ως εκ τούτου, πρέπει να τροποποιηθούν αναλόγως οι κανονισμοί (ΕΚ) αριθ. 2430/1999, (ΕΚ) αριθ. 937/2001, (ΕΚ) αριθ. 1852/2003 και (ΕΚ) αριθ. 1463/2004.
(10)
Είναι σκόπιμο να προβλεφθεί μεταβατική περίοδος για την εξάντληση των αποθεμάτων που υπάρχουν.
(11)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στη στήλη 2 της καταχώρισης Ε 764 του παραρτήματος I του κανονισμού (ΕΚ) αριθ. 2430/1999, οι λέξεις «Hoechst Roussel Vet GmbH» αντικαθίστανται από τις λέξεις «Huvepharma nv».
Άρθρο 2
Στη στήλη 2 της καταχώρισης Ε 766 του παραρτήματος IV του κανονισμού (ΕΚ) αριθ. 937/2001, οι λέξεις «Intervet International bv» αντικαθίστανται από τις λέξεις «Huvepharma nv».
Άρθρο 3
Στη στήλη 2 της καταχώρισης Ε 766 του παραρτήματος του κανονισμού (ΕΚ) αριθ. 1852/2003, οι λέξεις «Intervet International bv» αντικαθίστανται από τις λέξεις «Huvepharma nv».
Άρθρο 4
Στη στήλη 2 της καταχώρισης Ε 766 του παραρτήματος του κανονισμού (ΕΚ) αριθ. 1463/2004, οι λέξεις «Intervet International bv» αντικαθίστανται από τις λέξεις «Huvepharma nv».
Άρθρο 5
Τα υπάρχοντα αποθέματα που συμβαδίζουν με τις ισχύουσες διατάξεις πριν από την έναρξη ισχύος του παρόντος κανονισμού μπορούν να εξακολουθήσουν να κυκλοφορούν στην αγορά και να χρησιμοποιούνται έως τις 31 Ιουλίου 2006.
Άρθρο 6
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 13 Φεβρουαρίου 2006.

Labels: 0
3
17
6